ตลท.แนะผู้ถือหน่วย 3 กองทุน ค้านขายสินทรัพย์ให้”เสี่ยเจริญ”
ตลาดหลักทรัพย์ฯ ออกโรงเตือนผู้ถือหน่วยลงทุนของ TCIF TRIF และ THIF ศึกษาข้อมูลกรณี IFA เห็นว่าไม่ควรอนุมัติการขายทรัพย์สินให้กลุ่มเสี่ยเจริญ
11 พ.ค. 2560

ผู้สื่อข่าวรายงานว่า ตลาดหลักทรัพย์แห่งประเทศไทย (ตลท.) ขอให้ผู้ถือหน่วยลงทุนของกองทุนรวมอสังหาริมทรัพย์และสิทธิการเช่าไทยคอมเมอร์เชียลอินเวสเม้นต์ (TCIF) กองทุนรวมอสังหาริมทรัพย์ไทยรีเทล อินเวสเม้นต์ (TRIF) และกองทุนรวมอสังหาริมทรัพย์และสิทธิการเช่าไทยโฮเทลอินเวสเม้นต์ (THIF) ศึกษาข้อมูลและความเห็นของบริษัทหลักทรัพย์จัดการกองทุน กรุงไทย จํากัด (มหาชน) (KTAM) ในฐานะบริษัทจัดการของ TCIF TRIF และ THIF IFA อย่างรอบคอบและรักษาสิทธิของตนเอง
โดยเข้าร่วมประชุมเพื่อพิจารณาวาระที่สำคัญคือการขายทรัพย์สินทั้งหมดของกองทุนรวม การเลิกกองทุนและเพิกถอนหน่วยลงทุนจากการเป็นหลักทรัพย์จดทะเบียน หลังจากที่บริษัท แอสเสท เวิรด์ จํากัด (AW) ซึ่งเป็นผู้ถือหน่วยรายใหญ่ของทั้ง 3 กองทุนมีความประสงค์จะขอซื้อทรัพย์สินและรับโอนสิทธิการเช่าอสังหาริมทรัพย์ทั้งหมดของกองทุนรวมและขอทําคําเสนอซื้อหน่วยลงทุนดังกล่าวด้วย
ทั้งนี้รายการดังกล่าวเข้าข่ายเป็นการจําหน่ายสินทรัพย์ทั้งหมดและเป็นรายการที่เกี่ยวโยงกัน ซึ่งปรึกษาทางการเงินอิสระ (IFA) ได้ให้ความเห็นแก่ผู้ถือหน่วยลงทุนทั้ง 3 กองทุนว่าควรลงมติไม่อนุมัติเนื่องจากราคาเสนอซื้อทรัพย์สินต่ำกว่ามูลค่ายุติธรรม
อนึ่งวาระการจําหน่ายสินทรัพย์ทั้งหมดของกองทุนรวม (เป็นรายการที่เกี่ยวโยงกัน) ต้องได้รับมติจากผู้ถือหน่วยไม่น้อยกว่าสามในสี่ของผู้ถือหน่วยลงทุนที่มาประชุมและมีสิทธิออกเสียงวาระเลิกกองทุนและเพิกถอนหน่วยลงทุนจากการเป็นหลักทรัพย์จดทะเบียน ต้องได้รับมติจากผู้ถือหน่วยเกินกว่ากึ่งหนึ่งของจํานวนหน่วยลงทุนที่จําหน่ายได้แล้วทั้งหมดของกองทุนรวม
สำหรับผู้ถือหน่วยอันดับที่ 1-5 ของ TCIF มีดังนี้
ผู้ถือหน่วยอันดับที่ 1-6 ของ TRIF มีดังนี้
ผู้ถือหน่วยอันดับที่ 1-6 ของ THIF มีดังนี้
ทั้งนี้ TCIF และ TRIF กําหนดจัดประชุมผู้ถือหน่วยลงทุนวันที่ 17 พฤษภาคม 2560 เวลา 10.00 น. และ 14.00 น. ตามลําดับ และ THIF วันที่ 18 พฤษภาคม 2560 เวลา 14.00 น. ณ ห้อง Grand Hall โรงแรม พลาซ่า แอทธินี กรุงเทพ เอ รอยัล เมอริเดียน